Pressemeddelelse

**Prøv din hjerne af på Kulturnatten**

Mød komiker Sebastian Dorset og hjerneforsker Jesper Mogensen i underholdende samtale om vores utrolige hjerne – lad din hjerne blive udfordret af prismebriller, der vender verden på hovedet, eller prøv, hvad det vil sige at leve med et talehandicap efter en hjerneskade. Hjernesagen og Center for Hjerneskade inviterer til Kulturnat med hjerne – lige ved siden af DR Byen og IT Universitet på Amager.

**Kulturnat hos Center for Hjerneskade og Hjernesagen**

**Amager Fælledvej 56A, 2300 Kbh. S**

**Fredag 10. oktober kl. 18 til 22**

**Find os på kulturnatten.dk eller på Kulturnattens app**

Vidste du, at:

* Hvert år får godt 20.000 herhjemme en hjerneskade
* Langt de fleste hjerneskader skyldes blodprop eller blødning i hjernen, dvs. apopleksi.
* Resten skyldes ulykker, slag eller vold, kræft, iltmangel, betændelsestilstande og andre sjældnere årsager.
* Til enhver tid lever 120.000 mennesker herhjemme med følgerne af en hjerneskade. Til dem skal du lægge deres familier, som også lever med skaden.
* Hjerneskader har mange følger, bl.a. halvsidig lammelse, synsvanskeligheder, problemer med koncentration og hukommelse, tale- og sprogvanskeligheder og adfærdsændringer.

**Hjernesagen** er en privat, landsdækkende forening for mennesker ramt af hjerneskade, deres pårørende og andre interesserede. Hjernesagen arbejder for forebyggelse, bedre behandling og rehabilitering af ramte og støtte til ramte og pårørende.

**Center for Hjerneskade** er en selvejende institution under Region Hovedstaden. Centret tilbyder intensiv træning til børn, unge og voksne med erhvervet hjerneskade. Centret har især fokus på at bringe voksne med hjerneskade tilbage på arbejdsmarkedet. Desuden tilbyder centret træning til børn og unge med medfødte hjerneskader samt udredning af børn og unge med udviklingsforstyrrelser. Center for Hjerneskade blev etableret i 1985 på Københavns Universitet som det første af sin art i Europa.

**Kontakt og mere info:**

Hjernesagen, journalist Sarah Cecilie Boss, tlf. 21 71 71 63 eller e-mail presse@hjernesagen.dk

Center for Hjerneskade, socialrådgiver Gitte Hjordt, tlf. 35 32 90 06 eller e-mail gitte.hjordt@cfh.ku.dk

**Program**

**Fredag den 10. oktober kl. 18 – 22 på Center for Hjerneskade, Amager Fælledvej 56A, 2300 Kbh. S.**

**Prøv din hjerne af**

* **Kl. 19-20: Hjerneforskeren og komikeren**

Komiker Sebastian Dorset og hjerneforsker Jesper Mogensen mødes på scenen til begavet og morsom samtale om hjernens fantastiske evne til at finde nye veje, når andre er lukket – fx efter en hjerneskade. Advarsel: Du vil blive overrasket.

**Alle andre aktiviteter er i gang hele aftenen**

* **Gå, før det går galt**

Er du i god form, kommer du lettere igennem en skade, fx på din hjerne. Få testet din kondi. Både for børn og voksne.

* **Din utrolige hjerne**

Få prismebriller på og se verden på hovedet. Alle kan forbedre deres hukommelse.

Hjerneeksperterne er klar med masser af udfordringer. Lad din hjerne overrumple dig.

* **Når sproget går i stykker**

At have svært ved at tale og forstå er en almindelig følge af hjerneskader. Afasi hedder det også. Nogle kan slet ikke tale, andre taler sort eller bruger de forkerte ord. Prøv det selv og forklar dig uden at bruge de ord, du kender.

* **Få styr på dit blodtryk og undgå blodprop i hjernen**

1 million voksne danskere har forhøjet blodtryk og dermed langt højere risiko for at få en blodprop eller en blødning i hjernen. Få målt dit blodtryk og lær mere om, hvorfor det er så vigtigt at have et normalt blodtryk.

* **Shaken, not stirred**

En hjernerystelse kan vare længe og have alvorlige følger. Se hvor stor forskel, cykelhjelmen gør.

* **Mød hjerne-eksperterne** og få svar på dine spørgsmål.